text: Entrues que Crompars là gisoit,
   Clarmondine tous jours ploroit,
   Et si regretoit tout adès
   Pere et mere et Cléomadès.
   Ses Diex moult souvent reclamoit
   Selonc la loi qui lors estoit.
   De lermes estoit si moillie
   La robe qu'ele avoit vestie,
   Que pitiez ert à regarder.
   Au lés, par de devers la mer,
   Vit gens venir qui reclamoient
   Oisiaus, et lor loirres getoient
   D'une part et d'autre souvent.
   S'avint adont si faitement
   C'uns de lor faucons abati
   Une corneille près d'iki
   Où Clarmondine ert et Crompars.
   Parmi mares, parmi essars,
   Venoient cele part corant
   Fauconnier durement huiant.
   PageV01P208
   Cil fauconnier qui là venoient
   Au roi Meniadus estoient,
   Qui en riviere esbanier
   Estoit venus après mengier.
   Lor faucons maintenant reprirent;
   Droit si que au retour se mirent.
   II des fauconniers se sevrerent
   Des autres, s'avint qu'il trouverent
   Devant aus, souz une aube espine
   Séant, la bele Clarmondine.
  